Green Paper - Riforma tal-Politika Komuni tas-Sajd /* KUMM/2009/0163 finali */





[pic] | KUMMISSJONI TAL-KOMUNITAJIET EWROPEJ | Brussel 22.4.2009 KUMM(2009)163 finali GREEN PAPER Riforma tal-Politika Komuni tas-Sajd GREEN PAPER Riforma tal-Politika Komuni tas-Sajd WERREJ 1. Viżjoni għas-sajd Ewropew sal-2020 3 2. Introduzzjoni 4 3. Il-Politika Komuni tas-Sajd attwali u r-riżultati tagħha 5 4. Jingħelbu l-ħames nuqqasijiet strutturali tal-politika 7 4.1. Indirizzar tal-problema profonda ta' kapaċità żejda tal-flotta; 7 4.2. Iffokar tal-għanijiet tal-politika 8 4.3. Iffokar tal-qafas għat-teħid tad-deċiżjonijiet dwar prinċipji ewlenin fuq żmien twil 9 4.4. Inkoraġġiment lill-industrija biex tieħu aktar responsabbiltà fl-implimentazzjoni tal-PKS 11 4.5. Żvilupp ta' kultura ta' konformità 12 5. It-titjib ulterjuri tal-ġestjoni tas-sajd tal-UE 13 5.1. Reġim ta' sajd distint biex jipproteġi l-flotot kostali fuq skala żgħira? 13 5.2. Sfruttament sħiħ tas-sajd tagħna 14 5.3. Stabbiltà relattiva u aċċess għas-sajd kostali 15 5.4. Kummerċ u swieq – mill-qabda għall-konsumatur 16 5.5. Integrazzjoni tal-Politika Komuni tas-Sajd fil-kuntest usa' tal-politika marittima 18 5.6. Bażi tal-għarfien għal din il-politika 19 5.7. Politika strutturali u appoġġ finanzjarju pubbliku 20 5.8. Dimensjoni esterna 21 5.9. Akkwakultura 23 6. Passi li jmiss 24 7. Kulħadd jgħid tiegħu 25 8. AKRONIMI 25 1. VIżJONI GħAS-SAJD EWROPEW SAL-2020 Is-sors prinċipali ta' proteini mill-annimali u xaħam li jagħmel tajjeb lis-saħħa ta' kwalità għolja għall-umanità, il-ħut, huwa suq li qed jerġa' jikber u li reġa' stabbilixxa ruħu bħala preżenza regolari fid-dieta ta' aktar minn nofs biljun konsumatur Ewropew. It-tnaqqis kontinwu tal-qabdiet mill-flotta Ewropea waqaf madwar l-2015. Għalkemm l-Ewropa tkompli tiddependi ħafna fuq l-importazzjoni tal-ħut, il-proporzjon qiegħda tibda’ titreġġa' lura. Il-ħut li jinqabad jew jiġi prodott fl-Ewropa huwa vvalutat u rikonoxxut mill-konsumatur bħala prodott ta' kwalità għolja. Sajd żejjed rampanti, b'impatt kbir fuq l-ekonomiji kostali, sar ħaġa tal-passat. Kważi l-istokkijiet kollha tal-ħut fl-Ewropa treġġgħu lura għall-ogħla rendiment sostenibbli. Għal ħafna stokkijiet, dan ifisser li żdiedu konsiderevolment meta mqabbla mal-livelli tal-2010. Is-sajjieda qed jaqilgħu aktar flus minn dawn il-popolazzjonijiet akbar tal-ħut magħmula minn ħut matur u akbar. Iż-żgħażagħ mill-komunitajiet kostali qegħdin għal darb'oħra jikkunsidraw is-sajd bħala mezz attraenti u stabbli ta' kif wieħed jaqla' x'jiekol. L-industrija tas-sajd tal-Ewropa saret ħafna aktar robusta finanzjarjament. Is-settur industrijali tal-flotta huwa effiċjenti u indipendenti mill-appoġġ finanzjarju pubbliku. Huwa jopera b'dgħajjes ekoloġiċi u d-daqs tiegħu huwa proporzjonat mal-ħut li huwa awtorizzat jaqbad. Fuq in-naħa l-oħra tal-ispektrum, is-sajd fuq skala żgħira jkompli jipproduċi ħut frisk ta' kwalità għolja kkunsmat lokalment u mibjugħ taħt tikketti ta' kwalità u oriġini li jagħtu valur akbar lis-sajjieda. Il-proporzjon dejjem akbar ta' nies Ewropej li joqogħdu mal-kosti tal-kontinent tirrappreżenta domanda li qiegħda dejjem tikber għall-ikel ta' kwalità għolja prodott lokalment. Ix-xogħol tagħhom sar ukoll ħafna aktar integrat mas-setturi ekonomiċi l-oħra li huma importanti ħafna għall-komunitajiet kostali. F'dan is-settur kollu, il-katina ta' produzzjoni u ta' bejgħ toffri trasparenza kompleta lill-awtoritajiet u lill-konsumaturi dwar l-oriġini tal-materjal nej "mix-xibka għal ġol-platt." L-industrija tal-akkwakultura tal-Ewropa hija wkoll fornitur tal-ħut importanti għall-konsumaturi Ewropej: hi tibqa' fuq quddiem fl-iżvilupp teknoloġiku u għada tesporta l-għarfien ta' kif isiru l-affarijiet u t-teknoloġija barra l-Ewropa. Il-Politika Komuni tas-Sajd tal-UE saret aktar organizzata u issa l-ġestjoni tagħha saret ħafna orħos u aktar sempliċi. It-teħid tad-deċizjonijiet jippermetti li d-deċiżjonijiet tekniċi speċifiċi jittieħdu b'involviment aktar fil-qrib tas-sajjieda. L-operaturi tas-sajd qed jingħataw inċentivi biex iġibu rwieħhom b'mod responsabbli imma huwa mistenni wkoll li juru li huma jikkonformaw mal-prinċipji bażiċi tal-PKS. Il-partijiet interessati jipparteċipaw kompletament fid-deċiżjonijiet u fid-dibattiti dwar l-implimentazzjoni tal-politika. Il-kontroll tas-sajd sar ħafna aktar effettiv. Barra l-Ewropa, l-UE tkompli l-ħidma tagħha biex tippromwovi governanza marittima tajba u sajd responsabbli madwar id-dinja. Ftehimiet ma' pajjiżi terzi issa jagħtu prijorità akbar biex titjieb il-kontribuzzjoni Ewropea lejn l-iżvilupp tas-sajd lokali, l-investiment u l-governanza marittima tajba. Programmi reġjonali ġodda biex jitjieb il-kontroll u l-monitoraġġ xjentifiku tal-istokkijiet tal-ħut huma stabbiliti u jinvolvu l-maġġoranza tal-akbar nazzjonijiet tas-sajd fid-dinja. | 2. INTRODUZZJONI Il-viżjoni t'hawn fuq għall-futur hija 'l bogħod ħafna mir-realtà attwali ta' sajd żejjed, kapaċità żejda tal-flotta, sussidji qawwijin, kapaċità baxxa tal-ekonomija li tirkupra malajr u tnaqqis fil-volum ta' ħut maqbud mis-sajjieda Ewropej. Il-PKS attwali ma ħadmitx tajjeb biżżejjed biex timpedixxi dawk il-problemi. Madankollu, il-Kummissjoni temmen li riforma fuq skala sħiħa u fundamentali tal-Politika Komuni tas-Sajd (PKS) u l-mobilizzazzjoni mill-ġdid tas-settur tas-sajd jistgħu jwasslu għall-bidla drammatika li hija meħtieġa biex is-sitwazzjoni attwali titreġġa' lura. Din ma għandhiex tkun riforma oħra li tiżdied biċċa biċċa iżda bidla radikali fil-qalba tar-raġunijiet wara ċ–ċirku vizzjuż li fih sab ruħu maqbud is-sajd tal-Ewropa f'dawn l-aħħar deċennji. L-industrija tal-ħut hija essenzjali għall-forniment ta' ikel liċ-ċittadini Ewropej u għas-sosteniment tal-għixien fiż-żoni kostali Ewropej. Il-garanzija tal-futur tagħha hija, u għandha tibqa', għan politiku importanti għall-Unjoni Ewropea. Dan il-futur għandu jkun garantit f'kuntest ta' sfida u dinamiku: L-istokkijiet Ewropej tal-ħut ilhom ikunu mistada b'mod eċċessiv għal deċennji u l-flotot tas-sajd għadhom kbar wisq għar-riżorsi disponibbli. Din l-għaqda ta' fatturi tfisser li hemm wisq bastimenti jiġru wara ftit wisq ħut u ħafna partijiet mill-flotta Ewropea mhumiex ekonomikament vijabbli. Ir-riżultat kien tnaqqis kontinwu fl-ammonti ta’ ikel mill-ibħra Ewropej: bħalissa aktar minn nofs il-ħut ikkunsmat fis-suq Ewropew huwa importat. Il-volatilità għolja tal–prezzijiet taż-żejt u l-kriżi finanzjarja komplew għamlu ħsara lill-kapaċità baxxa tal-ekonomija tas-sajd li tirkupra malajr. Is-settur tas-sajd ma jistax jibqa' jitqies f'iżolament mill-ambjent marittimu usa' u minn politiki oħra li għandhom x'jaqsmu mal–attivitajiet tal-baħar. Is-sajd jiddependi ħafna fuq l-aċċess għall-ispazju marittimu u fuq ekosistemi tal-baħar f'saħħithom. It-tibdil fil-klima diġà qed ikollu impatt fuq l-ibħra tal-Ewropa u qed jipprovoka tibdil fl-abbundanza u d-distribuzzjoni tal-istokkijiet tal-ħut. Il-kompetizzjoni għall-ispazju marittimu wkoll qed tikber hekk kif partijiet dejjem akbar tal-ibħra u l-kosti tagħna qed jiġu ddedikati għal użijiet oħra. L-ekonomiji tas-sajd huma influwenzati ħafna minn xejriet usa' ta' impjiegi u żvilupp fil-komunitajiet kostali, inkluż it-twelid ta' setturi ġodda li joffru opportunitajiet għar-rikonverżjoni jew għad-diversifikazzjoni fl-introjtu. Għalhekk ir-rikonsiderazzjoni tal-PKS teħtieġ li aħna lkoll nagħtu ħarsa mill-ġdid lejn ix-xena marittima usa’ kif appoġġjata mill-Politika Marittima Integrata (Integrated Maritime Policy – IMP) u l-pilastru ambjentali tagħha, id-Direttiva Kwadru dwar l-Istrateġija Marina)[1] L-għarfien tal-importanza fundamentali tal-oċeani u l-ibħra tagħna qed jikber, kif ukoll il-bżonn li nippreservawhom u nisfruttawhom b'mod sostenibbli. Dan sarraf f'enfasi ħafna aktar b'saħħitha fuq is-sostenibbiltà ekoloġika tas-sajd madwar id-dinja. Is-Samit Dinji dwar l-Iżvilupp Sostenibbli fl-2002 ta dettalji dwar miri speċifiċi għall-ġestjoni tas-sajd, inkluż ir-restawr tal-istokkijiet tal-ħut għall-Ogħla Rendiment Sostenibbli (Maximum Sustainable Yield - MSY)[2] sal-2015, li għandu jiġi aċċettat mill-awtoritajiet tal-ġestjoni tas-sajd kollha. Ittieħdu wkoll passi importanti min-Nazzjonijiet Uniti biex jonqos l-impatt tas-sajd fl-ibħra miftuħa. It-tħassib dejjem jikber dwar is-sigurtà tal-ikel fl-UE u madwar id-dinja jrendu aktar importanti l-ġestjoni u l-isfruttar responsabbli tar-riżorsi naturali mingħajr ma jiġi pperikolat il-futur tagħhom. Huwa diffiċli li jiġi ġustifikat l-użu ta' wħud mill-prattiki ta' sajd li jużaw l-akbar ammont ta' fjuwil meta jitqies il-bżonn li jitnaqqsu l-emissjonijiet tal-gassijiet serra. Il-konsumaturi u s-setturi ta' produzzjoni u tal-bejgħ bl-imnut qegħdin jaqsmu dejjem aktar dan it-tħassib u jirrikjedu garanziji li l-ħut li qed jikkunsmaw u jbigħu joriġina minn sajd li għandu ġestjoni tajba u li hu sostenibbli. L-attivitajiet tas-sajd Ewropew għandhom ikunu ibbażati b'mod ċar fuq prinċipji ekonomikament razzjonali. Il-flotot għandhom itejbu l-flessibbiltà ekonomika u jadattaw għat-tibdil fl-ambjent u fis-swieq. Qed jittieħdu xi passi biex dawn jadattaw inkluż l-irtirar volontarju tal-bastimenti u moviment lejn prattiki tas-sajd li jużaw anqas fjuwil. Ittieħdu xi inizjattivi biex titjieb il-kwalità, l-informazzjoni għall-konsumatur u jkun hemm qbil bejn il-provvista u d-domanda sabiex tiżdied il-vijabbiltà ekonomika. Madankollu, dawn il-passi huma 'l bogħod minn dak li hu meħtieġ biex nadattaw għall-bidla u tiġi restawrata l-vijabbiltà ekonomika tas-settur. It-Trattati tal-UE jistabbilixxu l-ġestjoni tas-sajd bħala waħda mill-kompetenzi esklussivi tal-Komunità. Dan minħabba li l-ħut jimxi bejn ġuriżdizzjonijiet nazzjonali u s-sajjieda ilhom isegwuhom ħafna qabel ma ż-Żoni Ekonomiċi Esklussivi (Exclusive Economic Zones – EEZs) ġew introdotti u twieldet il-PKS. Aħna naqsmu bejnietna l-ekosistemi tal-baħar li fuqhom jiddependi s-sajd tagħna. Għalhekk l-attività ta' flotta waħda għandha effett dirett fuq l-opportunitajiet ta' sajd futuri ta' oħrajn li qed jisfruttaw l-istess stokkijiet ta' ħut u l-istess ekosistema. Il-kummerċ fil-prodotti tas-sajd ukoll huwa integrat ħafna. Attwalment, il-PKS dieħla f'fażi ġdida ta' riforma. Din il-Green Paper għandha l-għan li tistimula dibattitu dwar ir-riforma biex tipprovdi lilll-Kummissjoni r-reazzjonijiet u tkun ta' gwida għax-xogħol tagħha 3. Il-Politika Komuni tas-Sajd attwali u r-riżultati tagħha It-tibdiliet prinċipali fil-PKS fl-2002 kienu jinkludu: - moviment lejn perspettiva fuq żmien itwal dwar il-ġestjoni tas-sajd billi jiġu introdotti pjanijiet ta' rkupru u ta' ġestjoni; - l-impenn akbar biex tiġi żgurata l-integrazzjoni tat-tħassib ambjentali fil-ġestjoni tas-sajd; - aktar involviment mill-partijiet interessati bl-istabbiliment ta' Kunsilli Konsultattivi Reġjonali (Regional Advisory Council - RACs); - il-politika ġdida għal flotta, bit-tneħħija ta' miri obbligatorji għat-tnaqqis tal-kapaċità u t-tibdil tagħhom f'limiti nazzjonali li taħthom l-Istati Membri huma liberi li jagħżlu kif imexxu l-politika tagħhom dwar il-flotta; - l-introduzzjoni tal-kunċett tal-isforz tas-sajd, bħal-limitazzjoni ta' ġranet li bastiment jista' jopera fuq il-baħar, bħala għodda fundamentali fil-ġestjoni tas-sajd, partikolarment fil-kuntest ta' pjanijiet ta' rkupru multiannwali; - l-użu aktar selettiv tal-fondi pubbliċi biex isostnu l-iżvilupp tas-settur billi jitwaqqaf l-użu ta' għajnuna pubblika għall-bini ta' bastimenti ġodda, permezz ta' politika strutturali aktar koerenti mal-għanijiet tal-PKS u b'aktar enfasi fuq id-diversifikazzjoni fil-komunitajiet kostali; - ftehimiet bilaterali tas-sajd ġodda mmirati lejn l-iżvilupp ta' sħubijiet mal-pajjiżi terzi konċernati. Madankollu, l-għanijiet miftiehma fl-2002 għall-kisba ta' sajd sostenibbli ma ntlaħqux b'mod kumplessiv. L-ekosistemi tal-ibħra fl-ilmijiet tal-Ewropa għandhom il-potenzjal li jsostnu produttività għolja tal-istokkijiet tal-ħut. Madankollu, il-biċċa l-kbira tal-istokkijiet tal-ħut naqsu minħabba s-sajd. 88 % tal-istokkijiet tal-Komunità qegħdin jiġu mistada lil hinn mill-MSY: dan ifisser li dawn il-popolazzjonijiet ta' ħut jistgħu jiżdiedu u jiġġeneraw aktar riżultati ekonomiċi jekk jitħallew għal ftit snin biss taħt pressjoni anqas ta' sajd. 30 % ta' dawn l-istokkijiet huma barra mil-limiti bijoloġiċi sikuri, li jfisser li jista' jkun li ma jkunux jistgħu jirriġeneraw[3]. Is-sajd Ewropew illum jiddependi fuq ħut mhux matur u żgħir li l-biċċa l-kbira tiegħu jinqabad qabel ma jkun jista’ jirriproduċi. Pereżempju, 93 % tal-merluzz tal-Baħar tat-Tramuntata jinqabad qabel ma jkun seta jirriproduċi[4]. Dan ix-xenarju komplet jaħbi varjazzjonijiet konsiderevoli skont ir-reġjun tal-baħar u l-ispeċijiet. Madankollu, is-sajd Ewropew qed jiekol mill-bażi ekoloġika u ekonomika tiegħu stess. Filwaqt li xi wħud mill-flotot tal-UE qed jaħdmu bi profitt mingħajr is-sostenn pubbliku, il-biċċa l-kbira tal-flotot tas-sajd tal-Ewropa qegħdin jew jaħdmu bit-telf jew jaqilgħu profitti baxxi. Il-prestazzjoni fqira kumplessiva hija kawżata minn kapaċità żejda kronika li tagħha s-sajd żejjed huwa kemm il-kawża kif ukoll il-konsegwenza: il-flotot għandhom is-setgħa li jistadu ħafna aktar minn kemm jista' jittieħed b'mod sikur mingħajr ma jipperikolaw il-produttività futura tal-istokkijiet. It-tnaqqis fil-kapaċità fis-snin reċenti ma kienx biżżejjed biex jitkisser dan iċ-ċirku vizzjuż. Ġeneralment il-flotot tnaqqsu b'2 % fis-sena biss, għalkemm dan ivarja b'mod sinifikanti skont ir-reġjun tal-baħar u tal-flotta. Dan ipatti għalih sew mill-progress teknoloġiku fl-effiċjenza tas-sajd (stmat minn 2 sa 3 % kull sena). L-iżbilanċ bejn il-flotta u l-ħut disponibbli ma ġiex indirizzat Ir-riżultat totali huwa tnaqqis fil-ħatt u dipendenza akbar tas-suq tal-UE fuq l-importazzjoni. Konsegwenza oħra importanti taċ-ċirku vizzjuż tas-sajd żejjed, tal-kapaċità żejda u tal-kapaċità baxxa tal-ekonomija li tirkupra malajr hija l-pressjoni politika biex jiżdiedu l-opportunitajiet ta' sajd fil-medda l-qasira b'dannu għas-sostenibbiltà futura tal-industrija. Il-pressjoni politika u ekonomika persistenti ressqet lill-industrija u lill-Istati Membri biex jitolbu numru bla għadd ta' derogi, eċċezzjonjiet u miżuri speċifiċi. F'ħafna każijiet, l-industrija sabet modi kif tpatti għall-effetti ekonomiċi negattivi ta' dawn il-miżuri fil-medda l-qasira, li jwassal għall-bżonn ta' miżuri dejjem aktar dettaljati. Id-dokumentazzjoni, id-deċiżjoni, l-implimentazzjoni u l-kontroll tas-sajd Ewropew vast u varju, permezz ta' mikroġestjoni bħal din hija dejjem aktar kumplessa, diffiċli biex tifhimha u għalja biex timmaniġjaha u tikkontrollaha. Din is-sitwazzjoni ħarġet f'kuntest ta' appoġġ pubbliku finanzjarju kbir mogħti lill-industrija tas-sajd, b'wieħed mir-riżultati jkun iż-żamma artifiċjali tal-kapaċità żejda tas-sajd. Minbarra għajnuna diretta mill-Fond Ewropew tas-Sajd u skemi simili nazzjonali ta' għajnuna, l-industrija tibbenefika minn għadd ta' sussidji indiretti, li l-aktar importanti minnhom huwa l-eżenzjoni totali mit-taxxi fuq il-fjuwil. B'differenza minn industriji oħra, is-sajd igawdi wkoll minn aċċess bla ħlas għar-riżorsi naturali li hu jisfrutta u ma għandux għalfejn jikkontribwixxi għall-ispejjeż pubbliċi tal-ġestjoni assoċjata mal-attivitajiet tiegħu, eż, il-kontroll u s-sikurezza fuq il-baħar. F'uħud mill-Istati Membri, ġie stmat li n-nefqa fuq is-sajd mill-baġits pubbliċi huwa aktar mill-valur totali tal-qabdiet. F'termini sempliċi, dan ifisser li ċ-ċittadini Ewropej iħallsu kważi d-doppju għall-ħut tagħhom: darba fil-ħanut u darb'oħra permezz tat-taxxi tagħhom. 4. Jingħelbu l-ħames nuqqasijiet strutturali tal-politika Il-Kummissjoni tikkunsidra li r-riżultati msemmija hawn fuq huma kawża tal-ħames nuqqasjijet strutturali prinċipali: - il-problema profonda ta' kapaċità żejda tal-flotta; - l-għanijiet politiki mhux preċiżi li jirriżultaw fi gwida insuffiċjenti għad-deċiżjonijiet u l-implimentazzjoni; - sistema tat-teħid ta' deċiżjoni li tinkoraġixxi fokus fil-medda l-qasira; - qafas li ma jagħtix responsabbiltà suffiċjenti lill-industrija; - nuqqas ta' rieda politika li tiġi żgurata l-konformità u l-konformità fqira mill-industrija. 4.1. Indirizzar tal-problema profonda ta' kapaċità żejda tal-flotta; Minkejja l-isforzi kontinwi, l-kapaċita żejda tal-flotta tibqa' il-problema fundamentali tal-PKS. Kumplessivament, il-flotot Ewropej jibqgħu kbar wisq għar-riżorsi disponibbli u dan l-iżbilanc huwa fl-għeruq tal-problemi kollha relatati mal-prestazzjoni ekonomika baxxa, mal-infurzar dgħajjef u mal-isfruttar żejjed tar-riżorsi. Il-PKS tal-futur għandu jkollha mekkaniżmu intern biex jiżgura li d-daqs tal-flotot Ewropej tas-sajd ikun adattat u jibqa' proporzjonat mal-istokkijiet disponibbli tal-ħut. Dan huwa prerekwiżit għall-pilastri kollha l-oħra biex il-politika taħdem. Il-kapaċità żejda tal-flotot tas-sajd Ewropej ġiet indirizzata b'diversi modi. L-UE ppruvat aktar minn darba timplimenta miżuri strutturali mmirati lejn tnaqqis fil-flotta tas-sajd tagħha, inklużi skemi ta' fondi għall-iskrappjar ta' bastimenti. Madankollu, l-esperjenza turi li l-appoġġ permanenti għall-irtirar ma jnaqqasx il-kapaċità b'mod effettiv, peress li l-operaturi sempliċement jqisu l-primjum tal-irtirar f'deċiżjonijiet ta' investiment tal-futur. Skemi ta' irtirar ta' darba aktar hemm ċans li jkunu effiċjenti. L-użu ta' strumenti tas-suq bħad-drittijiet trasferibbli għas-sajd jistgħu jkunu modi aktar effiċjenti u jqumu anqas flus biex tonqos il-kapaċità żejda, u mod kif l-industrija tieħu aktar responsabbiltà. Diversi Stati Membri ħadu passi fis-snin reċenti lejn l-użu ta' strumenti bħal dawn. Dan ġeneralment wassal għal deċiżjonijiet ta' investiment aktar loġiku u għal tnaqqis fil-kapaċità, hekk kif l-operaturi adattaw il-flotta tagħhom għad-drittijiet ta' sajd tagħhom sabiex jiksbu effiċenza ekonomika[5]. Sistemi bħal dawn jistgħu jiġu kumplimentati bi klawsoli ta' protezzjoni xierqa biex jiġu evitati konċentrazzjonijiet eċċessivi ta' sjieda jew effetti negattivi fuq sajd fuq skala iżgħar u l-komunitajiet kostali. Il-kapaċita' għandha tkun limitata permezz tal-leġiżlazzjoni? Jekk iva, kif? Is-soluzzjoni hija fond ta' darba għall-irtirar? Jistgħu d-drittijiet trasferibbli (individwali jew kollettivi) jintużaw aktar biex isostnu t-tnaqqis tal-kapaċità għall-flotot ta’ skala kbira u, jekk iva, kif tista' sseħħ din it-tranżizzjoni? Liema klawżoli ta' protezzjoni għandhom jiġu introdotti jekk sistema bħal din se tiġi implimentata? Jistgħu jittieħdu miżuri oħra għall-istess effett? Din l-għażla għandha titħalla kompletament f'idejn l-Istati Membri jew hemm il-bżonn għal standards komuni fuq il-livell ta' reġjuni tal-baħar jew fuq il-livell tal-UE? | - 4.2. Iffokar tal-għanijiet tal-politika Ir-regolament tal-PKS attwasli tistipula li "il-Politika Komuni tas-Sajd għandha tiżgura l-isfruttar tar-riżorsi akwatiċi ħajjin li joħolqu kondizzjonijiet ekonomiċi, ambjentali u soċjali sostenibbli"[6]. Ma hi stipulata l-ebda prijorità għal dawn l-għanijiet u, filwaqt li hemm referenzi diretti dwar l-adozzjoni ta' approċċ ta' prekawzjoni u ta' ekosistema, mhux ċar kif dan jirrelata mal-kondizzjonijiet ekonomiċi u soċjali. M'hemm l-ebda indikaturi u miżuri ta' kejl ċari li jistgħu jagħtu gwida aktar konkreta jew jgħinu fil-kejl tal-kisbiet tal-politika. Is-sostenibbiltà ekonomika u soċjali tirrikjedi stokkijiet ta' ħut produttivi u ekosistemi tal-baħar b'saħħithom. Il-vijabbiltà ekonomika u soċjali tas-sajd tista' tintlaħaq biss bir-restawr tal-produttività tal-istokkijiet tal-ħut. Għalhekk, ma hemm l-ebda kunflitt bejn l-għanijiet ekoloġiċi, ekonomiċi u soċjali fit-tul. Madankollu, dawn l-għanijiet jistgħu ma jaqblux bejniethom fil-medda l-qasira u dan fil-fatt jiġri, speċjalment meta jkun hemm bżonn li l-opportunitajiet tas-sajd jitnaqqsu sabiex jinbnew mill-ġdid l-istokkijiet tal-ħut sfruttati żżejjed. L-għanijiet soċjali bħall-forniment ta' impjiegi tqajmu bosta drabi bħala argument favur opportunitajiet aktar ġenerużi ta' sajd fil-medda l-qasira: ir-riżultat dejjem kien aktar periklu lill-istat tal-istokkijiet u lill-futur tas-sajjieda li jaqilgħu l-għixien tagħhom minnhom. Għalhekk, huwa kruċjali li kwalunkwe kompromess li jintlaħaq biex itaffi l-effetti ekonomiċi u soċjali immedjati tat-tnaqqis fl-opportunitajiet tas-sajd jibqa’ kompatibbli mas-sostenibbiltà ekoloġika fit-tul, inkluż moviment lejn sajd fil-livell tal-ogħla rendiment sostenibbli li jelimina r-rimi u jiżgura impatt ekoloġiku baxx mis-sajd. Is-sostenibbiltà ekoloġika hija għalhekk premessa bażika għall-futur ekonomiku u soċjali tas-sajd Ewropew. Kif jistgħu l-għanijiet dwar is-sostenibbiltà ekoloġika, ekonomika u soċjali jkunu definiti b'mod ċar u prijoritizzati biex ikunu ta' gwida fil-medda qasira taż-żmien u jiżguraw is-sostenibbiltà u l-vijabbiltà tas-sajd fuq żmien twil? Il-PKS tal-futur għandha timmira biex issostni l-impjiegi fl-industrija tas-sajd jew għandha tpoġġi fil-mira l-ħolqien ta' impjiegi alternattivi fil-komunitajiet kostali permezz tal-IMP u politiki oħra tal-UE? Kif jistgħu l-indikaturi u l-miri għall-implimentazzjoni jkunu definiti biex iservu ta' gwida xierqa għat-teħid tad-deċiżjoni u għar-responsabbiltà? Kif għandhom ikunu definiti t-termini ta' żmien sabiex jintlaħqu l-miri? | - 4.3. Iffokar tal-qafas għat-teħid tad-deċiżjonijiet dwar prinċipji ewlenin fuq żmien twil Il-qafas attwali għat-teħid ta' deċiżjonijiet tal-PKS ma jiddistingwix il-prinċipji mill-implimentazzjoni: id-deċiżjonijiet kollha huma meħuda fil-Kunsill fl-aktar livell politiku għoli. Dan irriżulta f'fokus fuq kunsiderazzjonijiet fil-medda l-qasira b'detriment għas-sostenibbiltà ambjentali, ekonomika u soċjali tas-sajd Ewropew fuq żmien twil. Konsegwenza oħra hija li l-PKS tkun regolata permezz ta' regolamenti tal-Kunsill estremament dettaljati li jkollhom flessibbiltà baxxa ħafna fl-implimentazzjoni tagħhom. Din is-sitwazzjoni xejn sodisfaċenti hija bla dubju r-raġuni prinċipali għaliex il-PKS hija kritikata mill-partijiet interessati. "Brussell" – fil-fatt il-Kunsill tal-Ministri tas-Sajd – tidher li qed tiddeċiedi fuq kull dettal tal-implimentazzjoni tal-politika. Skont it-Trattat ta' Liżbona, il-proċedura tal-kodeċiżjoni (fejn il-Kunsill u l-Parlament Ewropew jieħdu d-deċiżjonijiet flimkien) se tapplika għad-deċiżjonijiet tas-sajd kollha minbarra għall-istabbiliment tal-opportunitajiet annwali tas-sajd. Dan irendi aktar neċessarja l-evalwazzjoni mill-ġdid tal-approċċ attwali dwar mikroġestjonifl-ogħla livell politiku u jpoġġi t-teħid tad-deċiżjoni taħt il-PKS fuq l-istess livell tal-politiki kollha l-oħra tal-UE, jiġifieri ġerarkija ċara bejn il-prinċipji fundamentali u l-implimentazzjoni teknika. Alternattiva waħda tista' tkun aktar delegazzjoni tal-ġestjoni dettaljata attwali lill-Kummissjoni b'koperazzjoni mal-Istati Membri u l-Parlament Ewropew permezz tal-hekk imsejħa proċedura ta' komitoloġija. Taħt din il-proċedura, il-Kummissjoni tfassal abbozzi għal proposti f'konsultazzjoni mill-qrib mal-Istati Membri u l-Parlament Ewropew. Alternattiva oħra li għandha tkun ikkunsidrata sew tista' tkun id-dipendenza sakemm ikun possibbli fuq soluzzjonijiet ta' ġestjoni reġjonali speċifiċi implimentati mill-Istati Membri, suġġetti għall-istandards u l-kontroll tal-Komunità. It-Trattat jistipula li l-politika għandha tkun ibbażata fuq il-kompetenza esklussiva tal-Komunità iżda dan ma jimpedix id-deċiżjonijiet ta' implimentazzjoni milli jkunu delegati għall-Istati Membri, sakemm ma jkunux marbuta minn deċiżjonijiet dwar prinċipji fuq livell ta' Komunità. Pereżempju, deċiżjonijiet fuq ċerti prinċipji u standards bħas-sajd fi ħdan l-MSY, l-adattament tal-kapaċità tal-flotta għar-riżorsi disponibbli u l-eliminizzjoni ta' skart jistgħu jibqgħu fuq livell tal-Komunità, iżda mbagħad jitħalla f'idejn l-Istati Membri biex jirregolaw is-sajd tagħhom fi ħdan l-istandards tal-Komunità. Fil-maġġoranza tal-każijiet din id-delegazzjoni jkollha bżonn organizazzjoni fuq livell tar-reġjuni tal-ibħra minħabba li l-istokkijiet tal-ħut u l-ekosistemi mifruxa bejn il-pajjiżi jkopru żoni ġeografiċi wiesgħa u ma jistgħux ikunu mmaniġġjati minn Stati Membri individwali li jaġixxu waħidhom. Għalhekk l-Istati Membri jkollhom jaħdmu flimkien biex jiżviluppaw is-sisemi meħtieġa. Din is-sistema teħtieġ kontrolli u bilanċi effettivi mill-Komumità biex jiġi żgurat li l-istandards komuni huma protetti meta l-politika hija implimentata. L-organizzazzjoni tajba tal-politika permezz tal-iffokar tal-Kunsill u tal-Parlament fuq il-prinċipji u d-delegazzjoni tad-deċiżjonijiet ta' implimentazzjoni lill-Istati Membri, il-Kummissjoni u/jew ġestjoni mill-industrija tagħha stess iwassal għal politika aktar sempliċi u orħos. Dan irendi l-implimentazzjoni aktar sensittiva għall-kundizzjonijiet lokali speċifiċi u jagħti lill-industrija aktar responsabbiltà biex tiddetermina d-destin tagħha stess. Għandu jagħti l-possibbiltà lill-gvernijiet u lill-industrija biex jadattaw l-implimentazzjoni tal-politika għall-bżonnijiet tagħhom u biex isibu l-aħjar soluzzjonijiet possibbli kemm teknikament kif ukoll ekonomikament. Hemm ukoll il-bżonn li jiġi vvalutat ir-rwol tal-istrutturi konsultattivi bħall-Kumitat Konsultattiv għas-Sajd u l-Akkwakultura (ACFA) jew il-Kunsilli Konsultattivi Reġjonali (RACs) taħt is-sistema l-ġdida. Deċiżjonijiet ta' politika wara kollox jibqgħu r-responsabbiltà tal-istituzzjonijiet tal-Komunità u tal-Istati Membri. Il-moviment lejn sistemi reġjonali x'aktarx li jtejjeb ir-rwol konsultattiv tal-RACs, Kif nistgħu niċċaraw id-diviżjoni attwali tar-responsabbiltajiet bejn it-teħid tad-deċiżjonijiet u l-implimentazzjoni biex nixprunaw fokus fit-tul u kisba aktar effettiva tal-għanijiet? X'għandu jkun delegat lill-Kummissjoni (b'konsultazzjoni mal-Istati Membri), lill-Istati Membri u lill-industrija? Taħsbu li deċiżjonijiet deċentralizzati dwar argumenti tekniċi jkunu ideja tajba? Liema tkun l-aħjar alternattiva biex tiġi deċentralizzata l-adozzjoni ta' deċiżjonijiet tekniċi u implimentattivi? Ikun possibbli li d-deċiżjonijiet implimentattivi jiġu trasferiti lill-awtoritajiet nazzjonali jew reġjonali fi ħdan il-leġiżlazzjoni tal-Komunità dwar il-prinċipji? X'inhuma r-riskji implikati għall-kontroll u l-infurzar tal-politika u kif jistgħu jiġu rimedjati? Kif jista' r-rwol konsultattiv tal-partijiet interessati jiġi mtejjeb fir-rigward lejn it-teħid ta' deċiżjonijiet? Kif se jadattaw l-ACFA u l-RACs għal approċċ reġjonali? | - 4.4. Inkoraġġiment lill-industrija biex tieħu aktar responsabbiltà fl-implimentazzjoni tal-PKS Jista' jinkiseb ftit ħafna jekk ir-riforma li ġejja ma jirnexxilhiex tkun ta' motivazzjoni għas-settur tal-qbid kif ukoll għall-katina ta' produzzjoni u tal-ikel akkwatiku, u għall-konsumaturi biex jappoġġjaw l-għanijiet tal-politika u jieħdu responsabbiltà għall-implimentazzjoni effettiva tagħhom. Sabiex din ir-riforma tkun suċċess huwa vitali li l-industrija tifhem il-bżonn tagħha, tappoġġjaha u jkollha interess ġenwin li din tirnexxi. F'approċċ li fil-parti l-kbira jibda minn fuq għal isfel, bħalma huwa l-każ taħt il-PKS sa issa, l-industrija tas-sajd ftit ingħatat inċentivi biex iġġib ruħha bħala attur responsabbli ta' għemilu għall-użu sostenibbli ta' riżorsa pubblika. Arranġamenti ta' ġestjoni konġunti jistgħu jiġu żviluppati biex is-sitwazzjoni titreġġa' lura. Hemm żewġ aspetti marbutin sew ma' xulxin fl-involviment aktar fil-qrib tal-industrija. responsabbiltajiet u drittijiet. L-industrija tista' tingħata aktar responsabbiltà permezz tal-awtoġestjoni. Ġestjoni bbażata fuq ir-riżultati tista' tkun pass f’din id-direzzjoni: minflok l-istabbiliment ta' regoli dwar kif wieħed jistad, ir-regoli jiffokaw fuq ir-riżultat u d-deċiżjonijiet aktar dettaljati ta' implimentazzjoni jitħallew f'idejn l-industrija. L-awtorijiet pubbliċi jistabbilixxu limiti li fihom trid topera l-industrija, bħall-ogħla qabda u l-ogħla qabda inċidentali ta' ħut ta’ età żgħira, imbagħad jagħtu l-industrija l-awtorità biex tiżviluppa l-aħjar soluzzjonjiet ekonomikament u teknoloġikament. Ġestjoni abbażi ta' riżultati isserraħ kemm l-industrija kif ukoll dawk li jagħmlu l-politiki minn parti mill-piż tal-ġestjoni dettaljata tal-argumenti tekniċi. Jkollha tkun marbuta mat-treġġigħ lura tal-piż tal-prova: ikun f'idejn l-industrija biex turi li tista' topera b'mod responsabbli bħala kumpens għall-aċċess għas-sajd. Dan jikkontribwixxi għal ġestjoni aħjar billi jrendi l-politika ħafna aktar sempliċi u jneħħi l-inċentivi attwali għall-għoti ta' informazzjoni falza u inkompleta. Meta tiġi implimentata ġestjoni abbażi ta' riżultati, għandhom jiġu osservati l-prinċipju tal-proporzjonalità u l-impatt fuq l-ippreservar ta' industrija kompetittiva. Diġà hemm ħafna eżempji ta' awtoġestjoni bħal din permezz ta' inizjattivi minn isfel għal fuq fis-settur tal-qbid Ewropew. Xi Organizzazzjonijiet tal-Produtturi (OP) jieħdu ħsieb il-kwota meħuda mill-membri tagħhom u jipprovdu għal multi privati kontra dawk li jieħdu aktar mill-kwota individwali b'detriment għall-membri oħra. Hemm eżempji ta' gruppi ta' bastimenti li ħadu fuqhom il-piż tal-prova billi pprovdew dokumentazzjoni sħiħa tal-qabdiet tagħhom, ħafna drabi bħala risposta għall-pressjoni tal-proċessaturi u tal-bejjiegħa bl-imnut biex itejbu t-traċċabbiltà. Dawn l-inizjattivi jistgħu jkunu ġeneralizzati billi l-OP isiru entitajiet li permezz tagħhom l-industrija terfa’ r-responsabbiltà għad-dokumentazzjoni u l-ġestjoni tal-kwota u tal-isforz. L-għoti ta' aktar responsabbiltà lill-industrija jirrikjedi li l-mekkaniżmi ta' protezzjoni jkunu stabbiliti u implimentati mill-Komunità. Hemm każijiet fejn is-settur tal-qbid huwa mgħobbi b'aktar responsabbiltà biex jadatta d-daqs tal-flotta u l-ispejjeż tal-ġestjoni. F'xi każijiet, dan inkiseb bl-għoti ta' drittijiet lill-industrija, li inkoraġġihom jużaw l-investimenti tagħhom b'mod aktar effiċjenti u jeliminaw il-kapaċità żejda (ara 4.1). Fil-kuntest ta' PKS li tagħti aktar drittijiet lis-settur tal-qbid u sserraħ lill-industrija mill-piż ta' mikroġestjoni jkun rilevanti li jitqajjem l-argument tal-qsim tal-ispejjeż tal-ġestjoni tas-sajd. Sa issa l-industrija tas-sajd ingħatat aċċess liberu għar-riżorsa pubblika u l-ispejjeż tal-ġestjoni fil-parti l-kbira tħallsu mit-taxxi tal-poplu. Id-drittijiet, ir-responsabbiltà u l-kontabbiltà għandhom ċertament imorru flimkien: dawk li jeżerċitaw ir-responsabbiltà b'manjiera xierqa u effettiva għandhom ikunu dawk li jgawdu mill-aċċess għall-istokkijiet tal-ħut. Kif tista' tingħata aktar responsabbiltà lilll-industrija sabiex ikollha aktar flessibbiltà filwaqt li tkompli tikkontribwixxi għall-għanijiet tal-PKS? Kif jista' s-settur tal-qbid ikun strutturat bl-aħjar mod possibbli sabiex jerfa' r-responsabbiltà għall-awtoġestjoni? L-OP għandhom isiru entitatjiet li permezz tagħhom l-industrija terfa' r-responsabbiltajiet tal-ġestjoni? Kif jista' jiġi żgurat li l-OP jkunu tabilħaqq rappreżentattivi? X'mekkaniżmi ta' protezzjoni u sorveljanza huma meħtieġa biex jiġi żgurat li l-awtoġestjoni mis-settur tal-qbid ma tfallix, u jiġu implimentati b'suċċess il-prinċipji u l-għanijiet tal-PKS? Is-settur tal-qbid għandu jerfa' aktar responsabbiltà finanzjarja billi jħallas għad-drittijiet jew jaqsam l-ispejjeż tal-ġestjoni, eż. tal-kontroll? Dan għandu japplika biss għas-sajd fuq skala kbira? Fl-għoti ta' aktar responsabbiltà lill-industrija, kif nistgħu nimplimentaw il-prinċipji ta' ġestjoni u proporzjonalità aħjar filwaqt li fl-istess ħin nikkontribwixxu għall-kompetittività tas-settur? Hemm eżempji ta' prattika tajba f'sajd partikulari li għandha tkun promossa b'mod aktar mifrux? Għandhom jingħataw aktar inċentivi għall-applikazzjoni ta' prattiki tajbin? Jekk iva, liema? | - 4.5. Żvilupp ta' kultura ta' konformità F'rapport ippubblikat f'Novembru 2007[7] l-Qorti tal-Awdituri tal-UE tat deskrizzjoni estensiva tan-nuqqasijiet fil-kontroll tas-sajd fl-Unjoni Ewropea. Il-kontroll tas-sajd ġeneralment kien dgħajjef, is-sanzjonijiet ma kinux biżżejjed biex ibiddlu l-mentalità u l-ispezzjonijiet ma kinux frekwenti biżżejjed biex jinkoraġixxu l-konformità. Barra minn hekk, l-ebda kontrolli ma ġew mibnijia fis-sistema li tiżgura li, pereżempju, l-Istati Membri jieħdu finanzjament mill-Komunità biss jekk jissodisfaw ir-responsabbiltajiet bażiċi ta' kontroll u ta' konservazzjoni. Minbarra sajd żejjed qawwi, dan iġġenera reżistenza b'saħħitha għall-implimentazzjoni tal-politika u s-sentiment li l-infurzar mhux applikat kullimkien b'mod konsistenti. Is-sistemi tal-ġbir tad-dejta biex jitkejlu l-qabdiet tal-ħut għall-monitoraġġ tal-kwota fil-medda l-qasira u għall-evalwazzjoni strutturali fuq żmien medju mhumiex sodisfaċenti u l-koerenza għad trid titjieb. Il-Kummissjoni qablet mal-analiżi tal-Qorti u kkunsidrat li, irrispettivament mill-għażliet oħrajn tal-politika li għandhom jiġu adottati fil-futur, kien urġenti li timxi 'l quddiem b'riforma profonda immedjata tas-sistema tal-kontroll u tal-infurzar. Għalhekk, il-Kummissjoni għamlet proposta ambizzjuża f'Novembru 2008 li qiegħda tiġi diskussa issa mal-Istati Membri u mal-Parlament Ewropew[8]. - Kif jistgħu jittejbu s-sistemi ta' ġbir ta' dejta fuq żmien qasir u medju biex tkun żgurata informazzjoni koerenti għal skopijiet ta' infurzar? - Liema mekkaniżmi ta' infurzar jistgħu, fl-opinjoni tiegħek, jiżguraw livell għoli ta' konformità bl-aħjar mod possibbli: dawk ċentralizzati (eż. azzjoni diretta mill-Kummissjoni, kontrolli nazzjonali jew transnazzjonali) jew dawk deċentralizzati? - Inti tappoġġja il-ħolqien ta' rabta bejn il-konformità effettiva mar-responsabbiltajiet ta' kontroll u l-aċċess għall-finanzjament Komunitarju? - Tista' ż-żieda ta' awtoġestjoni mill-industrija tikkontribwixxi għal dan il-għan? Tista’ l-ġestjoni fuq il-livell ta' reġjuni ġeografiċi tikkontribwixxi għal dan l-istess għan? Liema mekkaniżmi jistgħu jiżguraw livell għoli ta' konformità?. 5. It-titjib ulterjuri tal-ġestjoni tas-sajd tal-UE 5.1. Reġim ta' sajd distint biex jipproteġi l-flotot kostali fuq skala żgħira? Is-sajd bis-sehem kbir tiegħu minn kumpaniji żgħar u ta' daqs medju għandu rwol importanti fin-nisġa soċjali u fl-identità kulturali ta' ħafna mir-reġjuni kostali tal-Ewropa. Ħafna komunitajiet kostali jibqgħu dipendenti fuq is-sajd għall-qligħ tagħhom, uħud minnhom b'potenzjal limitat ta' diversifikazzjoni ekonomika. Għalhekk, huwa essenzjali li jkun assigurat futur għas-sajjieda kostali, fuq skala żgħira u tar-rikreazzjoni filwaqt li titqies is-sitwazzjoni partikolari tal-impriżi żgħar u ta' daqs medju. It-twassil u ż-żamma tal-kapaċità tal-flotot tas-sajd konformi mal-opportunitajiet tas-sajd inevitabbilment se jwassal għal tnaqqis fl-għadd totali ta’ impjiegi fis-settur tal-qbid. Hemm għan soċjali leġittimu biex wieħed jipprova jipproteġi l-kommunitajiet kostali l-aktar fraġli minn din ix-xejra. Dawn il-ħsibijiet soċjali għandhom ikunu indirizzati b'mod li ma jimpedix flotot akbar milli jagħmlu l-adattamenti meħtieġa. Mod wieħed jista jkun l-użu ta' reġimi distinti ta' ġestjoni: waħda għall-flotot fuq skala kbira, fejn l-aġġustament tal-kapaċità u tal-effiċjenza ekonomika huma fil-qalba, u oħra għall-flotot fuq skala żgħira fil-komunitajiet kostali b'fokus fuq l-għanijiet soċjali. L-arranġamenti għal taqsima ta’ sajjieda fuq skala kbira jista' mbagħad jinkludi inċentivi ekonomiċi għall-adattament tal-flotta bħal mekkaniżmi ta' allokazzjoni bażata fuq is-suq, filwaqt li s-sajd kostali fuq skala żgħira jkun immaniġġjat permezz ta' allokazzjoni diretta ta' kwoti jew sforzi jew permezz ta' skemi kollettivi. L-approċċ għall-appoġġ pubbliku finanzjarju jista' jkun differenti għaż-żewġ partijiet: il-flotta fuq skala kbira tkun mistennija tkun ekonomikament indipendenti, filwaqt li l-finanzjament pubbliku jista' jgħin lis-settur fuq skala żgħira jadatta għall-kundizzjonijiet dinamiċi wara r-riforma tal-PKS, b'hekk issaħħaħ il-vijabbiltà ekonomika tagħha, u żżomm il-kontribuzzjoni tagħha fil-ħajja tal-komunitajiet kostali. Ħafna bastimenti huma fuq skala żgħira u għandhom impatt ambjentali limitat iżda s-sajd fuq skala żgħira wkoll jista' jagħmel il-ħsara lill-ħabitats kostali sensittivi u l-impatt globali jista' jkun sinifikanti b'konsegwenzi reali fuq l-istat tal-istokkijiet. Hemm każijiet fejn flotot fuq skala żgħira u kbira jimmiraw lejn l-istess stokkijiet ta' ħut. Reġim distint irid ikun magħmul b'attenzjoni biex jiżgura s-sostenibbiltà ekoloġika tal-istokkijiet li fuqhom fl-aħħar mill-aħħar jiddependu dawn il-komunitajiet tas-sajd. Filwaqt li l-prinċipji u l-istandards ġenerali jkunu jridu japplikaw mal-UE kollha, deċiżjonijiet speċifiċi dwar flotot fuq skala żgħira għandhom jittieħdu fil-qrib kemm jista' jkun mal-komunità kostali. Kif tista' l-kapaċità totali tal-flotta tiġi adattata filwaqt li jiġi indirizzat it-tħassib soċjali li jħabbtu wiċċhom miegħu l-komunitajiet kostali filwaqt li titqies is-sitwazzjoni partikolari tal-impriżi żgħar u ta' daqs medju f'dan is-settur? Kif jista' reġim differenzjat jaħdem fil-prattika? Kif jista' jiġi definit is-sajd fuq skala żgħira rigward ir-rabtiet tiegħu mal-komunitajiet kostali? X'livell ta' gwida u ta' opportunitajiet indaqs ikun meħtieġ fuq il-livell tal-UE? | - 5.2. Sfruttament sħiħ tas-sajd tagħna Il-kunċett tal-MSY ġie aċċettat mill-Istati Membri kollha fis-Samit Dinji dwar l-Iżvilupp Sostenibbli tal-2002 bħala għan li għandu jintlaħaq sal-2015. Kien ukoll parti mill-Ftehim tal-1995 tan-NU dwar L-Istokkijiet tal-Ħut. Dan l-impenn internazzjonali issa għandu jiġi mħaddan bħala prinċipji għall-ġestjoni tal-istokk fil-PKS tal-futur. Il-biċċa l-kbira tas-sajd tal-KE barra l-Mediterran huwa ġestit permezz tal-istabbiliment ta' Qabdiet Totali Permessibbli (TACs) li minnhom kull Stat Membru jkollu kwota nazzjonali. Din is-sistema ta' ġestjoni permezz ta' kwoti ta' ħatt tidher relattivament sempliċi iżda din ukoll ma tatx l-aħjar rendiment f'diversi modi. F'sajd imħallat li jimmira għal speċijiet diversi ta' ħut, dan joħloq qabdiet inċidentali mhux mixtieqa meta l-kwota ta' waħda mill-ispeċijiet tkun eżawrita filwaqt li l-kwoti għall-ispeċijiet l-oħra jibqgħu, li jħalli lis-sajjieda mingħajr għażla ħlief li jarmu l-ħut li ma jkunux għadhom jistgħu jħottu. Barra mill-fatt li dan huwa ħela ta' riżorsa prezzjuża, ir-rimi impedixxa lil diversi stokkijiet milli jikupraw minkejja l-kwoti baxxi. Il-PKS tal-futur għandha tiżgura li r-rimi ma jibqax iseħħ. Il-ġestjoni abbażi tal-isforz għas-sajd bħal limitazzjoni fuq il-ġranet li bastiment tas-sajd jista' jkun fuq il-baħar tneħħi din il-problema iżda tista' ma tkunx biżżejjed biex jintlaħqu l-għanijiet tal-PKS. Kif jistgħu jiġu żviluppati pjanijiet ta' ġestjoni fit-tul għas-sajd kollu Ewropew taħt il-PKS tal-futur? Il-PKS tal-futur għandha timxi minn pjanijiet ta' ġestjoni għall-istokkijiet għal pjanijiet ta' ġestjoni tas-sajd? Għandna nikkunsidraw ir-riforma tal-PKS f'żewġ fażijiet, b'miżuri speċifiċi biex nimxu lejn MSY qabel l-2015 segwiti minn miżuri biex jinzamm l-MSY bħala l-ogħla livell ta' sfruttar wara dik id-data? Kif jista' jiġi implimentat l-impenn MSY fis-sajd imħallat filwaqt li jiġi evitat ir-rimi? X'għandha tkun is-sistema prinċipali ta' ġestjoni għas-sajd tal-Komunità u għal-liema sajd għandha tapplika? Limitazzjonijiet ta' qbid? Ġestjoni tal-isforz tas-sajd? Taħlita tat-tnejn? Hemm alternattivi oħra? X'miżuri għandhom jittieħdu biex neliminaw aktar ir-rimi fis-sajd tal-UE? Il-ġestjoni permezz ta' kwoti trasferibbli tista’ tkun utli f'dan ir-rigward? | - 5.3. Stabbiltà relattiva u aċċess għas-sajd kostali L-istabbiltà relattiva ġiet stabbilita bħala prinċipju tal-ewwel PKS fl-1983. Dan ifisser li kull sehem tal-Istati Memrbi ta' kull kwota tal-Komunità għandu jibqa' kostanti maż-żmien. L-istabbiltà relattiva kellha l-mertu li stabbilixxiet mekkaniżmu biex jitqassmu l-opportunitajiet ta' sajd bejn l-Istati Membri. Madankollu, tat ukoll bidu għall-prattiki kumplessi ħafna bħal bdil ta' kwoti bejn l-Istati Membri jew il-bdil tal-bandiera mill-operaturi tas-sajd. Iż-żieda tal-miri għall-ġestjoni tal-isforz għas-sajd kompliet trendi din l-istampa aktar imċajpra. Wara aktar minn ħamsa u għoxrin sena ta' politika u tibdil fix-xejriet tas-sajd, issa hemm diskrepanza konsiderevoli bejn il-kwoti allokati lill-Istati Membru u l-bżonnijiet u l-użu attwali tal-flotot tagħhom. Fil-qosor, huwa korrett li wieħed jgħid li l-istabbiltà relattiva ma għadhiex tipprovdi garanzija li d-drittijiet tas-sajd jibqgħu mal-komunitajiet tas-sajd tagħhom. Il-prinċipju jillimita wkoll il-flessibbiltà tal-ġestjoni tal-PKS mill-inqas fi tliet modi differenti: - tnaqqas il-flessibbiltà tas-settur tas-sajd biex tagħmel użu effiċjenti tar-riżorsi tagħha u tadotta attivitajiet, tekniki u xejriet differenti tas-sajd; - hija waħda mir-raġunijiet prinċipali li wasslu lill-amministrazzjonijiet nazzjonali sabiex jiffokaw fuq TACs li qed jiżdiedu, u b'hekk is-sehem tagħhom tal-ħut, b'dannu għal kunsiderazzjonijiet fuq żmien itwal. F'ħafna każijiet toħloq pressjoni inflazzjonarja għax Stat Membru li jrid kwota ogħla ma għandu l-ebda alternattiva oħra ħlief li jfittex żieda għat-TAC sħiħa tal-Komunità; - dan jikkontribwixxi għal rimi għax joħloq ħafna kwoti nazzjonali li jiġġeneraw restrizzjonijiet ta' rimi fuqhom stess: flotta nazzjonali tista' ma tkunx eżawriet il-kwota tagħha għal ċerti speċijiet iżda flotta oħra nazzjonali li eżawriet il-kwota tagħha, jew li ma għandha l-ebda kwota, hija mġiegħla tarmiha. Minħabba dawn ir-raġunijiet, huwa importanti li nindirizzaw il-kontinwazzjoni tal-istabbiltà relattiva fil-forma attwali tagħha. Alternattiva waħda tista' tkun il-bdil tal-istabbiltà relattiva ma' sistema aktar flessibli, bħall-allokazzjoni tad-drittijiet tas-sajd. Alternattiva oħra tista' tkun li jinżamm il-prinċipju, iżda jiġu introdotti arranġamenti flessibbli biex nindirizzaw in-nuqqasijiet imsemmija hawn fuq u jkun hemm allinjament tal-kwoti nazzjonali mal-bżonnijiet reali tal-flotot nazzjonali. Restrizzjoni storika oħra tal-opportunitajiet tas-sajd hija r-reġim tat-12-il mil nawtiku li jirriżerva ż-żoni qrib il-kosta tal-Istati Membri għall-flotot nazzjonali tagħhom (bl-eċċezzjoni ta' drittijiet speċifiċi ta' aċċess għal flotot oħra bbażati fuq xejriet storiċi tas-sajd). Dan ġeneralment ħadem tajjeb u jista' wkoll jiżdied jekk jiġi żviluppat reġim speċifiku għall-flotot kostali fuq skala żgħira. Kif nisgħu naslu għal stabbiltà relattiva li tikkontribwixxi aħjar għall-għanijiet tal-PKS? Għandha tkun żarmata jew jekk le, għandha ssir aktar flessibbli u jekk iva, kif? Kif jistgħu jiġu stabbiliti alternattivi bħal dawn? L-aċċess għaż-żona ta' 12-il mil nawtiku għandu jkun riservat għall-bastimenti tas-sajd fuq skala żgħira? | - 5.4. Kummerċ u swieq – mill-qabda għall-konsumatur L-industrija tas-sajd tal-Ewropa (kemm jekk tas-sajd jew tal-akkwakultura) ġeneralment tirċievi sehem żgħir mill-prezz li l-konsumatur iħallas għall-ħut mal-bank tal-bejjiegħ. Kollox ma' kollox, il-prezzijiet tal-ewwel bejgħ tal-ħut ilu jistaġna, anke fi żminijiet ta' varjazzjonijiet straordinarji fil-prezzijiet tal-fjuwil bħal dawk tal-2008. Dan kellu tliet konsegwenzi importanti: 1. Prezzijiet baxxi persistenti jinkoraġixxu lis-sajjieda jfittxu kwantitajiet kbar; 2. L-inabbiltà li jingħaddew lill-konsumatur żidiet fl-ispejjeż tal-produzzjoni jwassal għall-profitt baxx b'mod kroniku u għal darb'oħra huwa ta' inċentiv għal sajd żejjed; 3. Dan ikabbar id-dipendenza tas-sajjieda fuq l-għajnuna pubblika bir-riżultat li dawn isiru fattur integrali u permanenti fil-pjanijiet kummerċjali tal-industrija tas-sajd. Hemm diversi raġunijiet għal din is-sitwazzjoni. L-ewwelnett, il-produtturi Ewropej ikel akkwatiku huma frammentati ħafna u ma organizzawx lilhom infushom sabiex ibigħu l-prodotti tagħhom biex jiżguraw li parti ogħla tal-valur jiġi lura għandhom. Dan huwa f'kuntrast ċar mas-settur ta' distribuzzjoni konċentrat ħafna li minnu tgħaddi 90 % tal-produzzjoni. It-tieninett, il-konsumaturi għandhom it-tendenza li jduru dejjem aktar fuq prodotti proċessati u friżati b'dannu għal dawk friski. Dawn il-prodotti jgawdu minn spejjeż baxxi ta' enerġija u trasport u ġie argumentat li dan huwa minħabba li l-prezzijiet ma jassorbux l-ispiża tal-marka tal-karbonju tagħhom. Lanqas ma jħabbtu wiċċhom mal-istess restrizzjonijiet immedjati bħas-sajjieda f'sitwazzjonijiet ta' xokkijiet esterni, eż. minħabba l-prezzijiet taż-żejt. Dan jgħolli l-ispejjeż relattivi ta' ingredjenti oħra, tal-ipproċċessar u tar-reklamar u jnaqqas is-sehem relattiv tal-ħut fil-prezz finali tal-konsumatur. It-tieletnett, il-prezz ta' xi prodotti tas-sajd huwa influwenzat ukoll mill-proporzjoni għolja ħafna ta' prodotti importati fis-suq tal-UE. Ir-reġimi kummerċjali għandhom sehem importanti x'iwettqu f'dan ir-rigward: huma għandhom jiżguraw il-forniment lis-suq bl-aħjar prezzijiet possibbli, iżda għandhom ukoll jappoġjaw l-iżvilupp sostenibbli. Il-KE għandha timmira lejn il-promozzjoni ta' prodotti tas-sajd li ġejjin minn sajd ġestit b'mod sostenibbli biex tiżgura l-għoti ta' opportunitajiet indaqs fis-suq tal-UE. Is-sistema eżistenti ta' intervent fis-suq taħt l-Organizzazzjoni Komuni tas-Suq (OKS) tinvolvi azzjoni pubblika diretta meta l-prezzijiet tal-ħut għal firxa ta' speċijiet jaqgħu taħt il-miri stabbiliti għalihom. Din is-sistema ma tirriflettix il-bilanċ dinamiku bejn il-provvista u d-domanda u qed tirriżulta dejjem aktar kumplessa biex tiġi ġestita. L-istat fqir tar-riżorsa kif ukoll id-dipendenza kbira ħafna tas-suq tal-UE fuq l-importazzjoni, gradwalment naqqsu l-importanza tagħha[9]. Xorta jkun għad hemm lok għal OKS li twarrab l-appoġġ dirett għall-prezzijiet iżda li tpoġġi enfasi aktar qawwi fuq it-titjib tal-mod kif il-produtturi jorganizzaw lilhom infushom. Flimkien mal-possibbiltà ta' setgħat rinfurzati ta' ġestjoni tas-sajd, l-organizazzjonijiet tal-produtturi jista' jkollhom rwol akbar fil-bejgħ tal-prodotti tagħhom. It-tisħiħ li jirriżulta mir-relazzjonijiet fost il-fergħat jagħti l-possibbiltà lill-produtti biex jantiċipaw aħjar id-domanda f'termini ta' żmien, kwantità, kwalità u preżentazzjoni. Itihom il-possibbiltà wkoll li jindirizzaw id-domanda li qed tikber tal-konsumaturi u b'konsegwenza tal-bejjiegħa bl-imnut għall-garanziji dwar l-oriġini sostenibbli tal-prodotti tas-sajd f'forma ta' ċertifikazzjoni, tikkettar aħjar u traċċabbiltà. Din l-istrateġija li "tistad biex tbigħ" u l-iffokar fuq il-kwalità fl-aħħar mill-aħħar jistgħu iwasslu lill-produtturi biex jiksbu valur aħjar għall-qabdiet tagħhom. Kif jistgħu il-mekkaniżmi tas-suq jintużaw biex jinkoraġixxu l-iżvilupp tas-sajd effiċjenti fis-suq kif ukoll sfruttat b'mod sostenibbli? Kif tista' l-PKS tal-futur issostni bl-aħjar mod possibbli l-inizjattivi għaċ-ċertifikazzjoni u t-tikkettar? Kif jistgħu t-traċċabbiltà u t-trasparenza fil-produzzjoni jkunu sostnuti bl-aħjar mod possibbli? Kif tista' l-UE tippromwovi l-prodotti tas-sajd li ġejjin minn sajd ġestit b'mod sostenibbli, filwaqt li tagħti opportunitajiet indaqs lil kulħadd? Kif jistgħu il-OP jaħdmu aħjar sabiex iqabblu l-produzzjoni mal-bżonnijiet tas-suq? Liema strumenti tas-suq bażati fuq il-politika jistgħu jiġu implimentati permezz tal-OP? Kif jistgħu s-sajjieda jtejbu l-pożizzjoni tagħhom fl-ipproċċessar u d-distribuzzjoni? X'inhu r-rwol tal-politika tal-kummerċ fl-ibbalanċjar tal-interessi tal-produtturi, tal-konsumaturi u tar-relazzjonijiet tagħna mal-pajjiżi li jesportaw? | - 5.5. Integrazzjoni tal-Politika Komuni tas-Sajd fil-kuntest usa' tal-politika marittima Is-settur tas-sajd jinteraġixxi fil-qrib ma' setturi marittimi oħra. Il-Politika Marittima Integrata (IMP)[10] tindirizza l-interazzjonijiet bejn il-politiki tal-UE u l-kwistjonijiet marittimi. Il-PKS tal-futur għandha tieħu pass ulterjuri b'approċċ integrat: - approċċ ekosistemiku lejn il-ġestjoni tal-ibħra, li jkopri s-setturi kollha, qed jiġi implimentat permezz tad-Direttiva Kwadru dwar l-Istrateġija Marina [id-Direttiva ta’ Qafas dwar l-Istrateġija għall-Ibħra], li hija l-pilastru ambjentali tal-IMP u tistabbilixxi l-obbligazzjonijiet tal-Istati Membri sabiex jilħqu l-Istatus Ambjentalment Tajjeb fl-2020. Il-PKS tal-futur għandha tiġi stabbilita biex tipprovdi l-istrumenti xierqa biex issostni dan l-approċċ ekosistemiku[11]. Dan huwa wkoll fl-interess tas-settur tas-sajd għax dan l-approċċ se jindirizza l-impatti ta' setturi oħra fuq ir-riżorsi tas-sajd b'mod proporzjonat u koerenti; - it-tibdil fil-klima se jħalli impatt sever fuq l-ambjent tal-baħar. L-ekosistemi u l-bijodiversità tal-baħar, li diġà huma taħt pressjoni mit-tniġġis u s-sajd żejjed, se jkunu affetwati aktar mit-temperaturi aktar sħan u l-aċidifikazzjoni, b'tibdil fir-riproduzzjoni u fl-abbundanza tal-ispeċijiet, tibdil fid-distribuzzjoni tal-organiżmi tal-baħar u tqallib fil-komunitajiet tal-plankton. Il-Politika Komuni tas-Sajd il-ġdida għandu jkollha rwol fl-iffaċilitar tal-isforzi għall-adattament għat-tibdil fil-klima dwar l-impatti fuq l-ambjent tal-baħar. It-tibdil fil-klima huwa stress addizzjonali fuq l-ekosistemi tal-baħar u dan jagħmel aktar urġenti l-bżonn ta' tnaqqis tal-pressjoni tas-sajd għal livell sostenibbli. Għalhekk is-sajd sostenibbli għandu jieħu post is-sajd żejjed li ġab lill-ekosistemi tal-baħar aktar vulnerabbli għat-tibdil fil-klima u b'hekk, anqas kapaċi li jadattaw. - is-sajd tal-qbid u l-akkwakultura jikkompetu dejjem aktar ma' setturi oħra marittimi għall-ispazju fl-ibħra. L-ippjanar spazjali tal-ibħra huwa element importanti tal-IMP li miegħu trid tiġi integrata il-PKS tal-futur. - il-fokus qawwi tal-IMP fuq l-iżvilupp sostenibbli tar-reġjuni kostali, eż. fil-forma ta' turiżmu sostenibbli, jista' jagħti kontribut sostanzjali biex itaffi l-impatti socjoekonomiċi tat-tnaqqis tal-kapaċità tas-settur tal-qbid. L-iżvilupp tal-Komunità Kostali ma jistax isir mill-PKS waħidha imma għandu jitqies bħala xi ħaġa aktar wiesgħa fil-kuntest tal-IMP u l-politika ta' koeżjoni tal-UE; - hemm sinerġija qawwija bejn is-setturi marittimi varji, inkluż is-sajd, f'termini ta' sorveljanza, dejta, għarfien u riċerka. Sfidi kruċjali bħat-tibdil fil-klima, politiki dwar l-emissjonijiet u l-effiċjenza tal-enerġija jridu jitqiesu meta tiġi definita l-PKS tal-futur u r-rwol tagħha fl-iffurmar tal-futur tas-setturi tas-sajd u tal-akkwakultura. Il-garanzija ta' finanzjament adegwat għall-għanijiet usa' tal-IMP għandha wkoll tiġi indirizzata jew permezz tal-FES jew permezz ta' għodda finanzjarji oħra. L-industrija tas-sajd f'liema oqsma tinteraġixxi mill-qrib ma' setturi oħra? Fejn hija speċifikament meħtieġa l-integrazzjoni fi ħdan l-IMP? Kif tista' l-PKS tal-futur tikkontribwixxi għall-aċċess kontinwu tas-sajd, inklużi l-flotot tas-sajd u l-akkwakultura, għall-ispazju fl-ibħra, f’qafas ta' ppjanar għall-integrazzjoni spazjali? Kif tista' l-PKS tal-futur tiżgura l-konsistenza mad-Direttiva Kwadru dwar l-Istrateġija Marina u l-implimentazzjoni tagħha? Kif tista' l-PKS tal-futur issostni l-adattamenti għat-tibdil fil-klima u tiżgura li s-sajd ma jimminax il-kapaċità tal-ekosistemi tal-baħar li jirkupraw malajr ? | - 5.6. Bażi tal-għarfien għal din il-politika L-għarfien xjentifiku u d-dejta huma ta' importanza vitali għall-PKS, għax id-deċiżjonijiet ta' politika għandhom ikunu bbażati fuq għarfien sod u f'saħħtu dwar il-livell ta' sfruttar li l-istokkijiet jifilħu, dwar l-effett tas-sajd fuq l-ekosistemi tal-ibħra u dwar l-impatti ta' tibdil bħat-tibdil fil-klima. Ir-riżorsi umani u istituzzjonali disponibbli biex jipprovdu dan il-parir huma dejjem aktar limitati u l-mistoqsijiet li għandhom jiġu indirizzati qed isiru dejjem aktar numerużi u kumplessi. Programmi fil-futur ta' riċerka orjentata lejn il-PKS fuq żmien twil iridu jittrattaw sfidi ġodda bħall-bżonn li tiġi promossa s-sinerġija fuq il-livell Ewropew, nazzjonali u reġjonali, li jintegraw il-politika tas-sajd ma' kwistjonijiet marittimi oħra, (speċjalment l-approċċ ekosistemiku u t-tibdil fil-klima) u l-iżvilupp ulterjuri tal-istrumenti tal-politika u tal-governanza. Il-Komunikazzjoni dwar Strateġija Ewropea għar-Riċerka tal-Baħar u dik Marittima [12] li ġiet ippubblikata reċentement mill-Kummissjoni hija l-ewwel pass lejn l-indirizzar ta' din l-integrazzjoni. It-titjib tal-komunikazzjoni bejn ix-xjenzati, dawk li jfasslu l-politika u l-partijiet interessati partikolarment l-ACFAu l-RACs u l-assigurar tal-impenn sħiħ tagħhom, għandhom jibqgħu prijorità. Kif jistgħu jiġu stabbiliti kundizzjonijiet għall-produzzjoni ta' riċerka xjentifika ta' kwalità għolja dwar is-sajd fil-futur, inklużi r-reġjuni fejn bħalissa hemm in-nuqqas tagħhom? Kif nistgħu niżguraw bl-aħjar mod possibbli li l-programmi ta' riċerka jkunu kkoordinati sew fi ħdan l-UE? Kif nistgħu niżguraw li r-riżorsi huma disponibbli u li r-riċerkaturi żgħażagħ jiġu edukati f'dan is-setturi? Kif jistgħu r-riżorsi disponibbli jinżammu u jintużaw bl-aħjar mod possibbli biex jipprovdu parir rilevanti u f'waqtu? Kif nistgħu nippromwovu aħjar l-involviment tal-partijiet interessati fil-proġetti tar-riċerka, u ninkorporaw l-għarfien tal-partijiet interessati fil-parir ibbażat fuq ir-riċerka? | - 5.7. Politika strutturali u appoġġ finanzjarju pubbliku L-appoġġ finanzjarju pubbliku lis-sajd huwa sostanzjali, permezz tal-fondi tas-sajd tal-UE jew għajnuniet tal-Istat Membru u miżuri ta' appoġġ varji, inklużi l-eżenzjonijiet mit-taxxa. Ħafna drabi jkun ta' kontradizzjoni mal-għanijiet tal-PKS, partikolarment il-bżonn li titnaqqas il-kapaċità żejda, u xi drabi deher li qed iżid il-problemi strutturali minflok jgħin biex isolvihom. Ir-riforma fl-2002 tal-PKS għamlet progress importanti fid-direzzjoni t-tajba billi neħħiet ftit mill-appoġġ finanzjarju li kien jikkontribwixxi direttament għall-kapaċità u għall-investiment żejda. Madankollu, is-sinerġija mhijiex żviluppata b'mod suffiċjenti, u hemm kundizzjonalità żgħira ħafna fil-mod kif l-Istati Membri jistgħu jonfqu l-fondi tas-sajd tagħhom. Barra minn hekk, is-sistema attwali mhijiex maħsuba biex tindirizza sfidi ġodda jew ċirkustanzi dinamiċi ħafna. Hemm bżonn li tkun kapaċi tadatta, per eżempju, għall-iżvilupp tal-IMP, għall-implimentazzjoni tad-Direttiva dwar l-Istrateġija Marittima u għall-adattament taż-żoni kostali għat-tibdil fil-klima. Id-distribuzzjoni attwali tal-fondi tal-EFF hija bbażata fuq kriterji ta' konverġenza reġjonali aktar milli fuq il-kompożizzjoni tal-flotta Ewropea u n-nuqqasijiet strutturali tagħha. Dan juri l-bżonn ta' rabta aktar fil-qrib bejn il-finanzjament pubbliku (notevolment il-Fond Ewropew tas-Sajd) u l-għanijiet tal-politika u l-isfidi ġodda li qed jaffettwaw l-attivitajiet tal-baħar. Ir-riforma li jmiss għandha tiżgura li n-nuqqasijiet strutturali tal-industrija jiġu indirizzati filwaqt li tiżgura l-protezzjoni kontra kwalunkwe effett sekondarju mhux mixtieq tar-riforma. Għandha tippromwovi u tiffaċilita r-ristrutturazzjoni al-industrija Ewropea, tgħinha ttejjeb il-vijabbiltà ekonomika fit-tul tagħha, u tevita li żżomm b'mod artifiċjali l-kapaċità żejda. X'għandhom ikunu l-prijoritajiet ewlenin għall-appoġġ finanzjarju pubbliku fil-futur u għaliex? Liema tibdil mhux possibbli li s-settur iwettaq waħdu u għalhekk għandu bżonn l-appoġġ finanzjarju pubbliku? Kif nistgħu nibdlu l-fokus tar-riżorsi finanzjarji tal-UE biex nippromwovu l-innovazzjoni u l-adattament għall-politiki u ċ-ċirkustanzi ġodda? Hemm xi settur ġdid tal-politika li għandu bżonn il-finanzjament? L-appoġġ finanzjarju pubbliku għandu jikkonċentra fuq tranżizzjonijiet speċifiċi bħall-eliminazzjoni tar-rimi fl-industrija tas-sajd? Kif jistgħu jiġu żgurati s-sinerġija u l-koerenza ta' fondi possibbli tal-PKS ma' strumenti oħra tal-UE u nazzjonali? Kif tista' tinkiseb sinerġija bejn il-pilastri tal-PKS tal-futur? L-assistenza pubblika għandha tkun suġġetta għall-kisba tal-għanijiet politiki mill-Istati Membri? Kif jistgħu r-riżorsi finanzjarji tal-UE jiġu żviluppati biex jipprovdu l-flessibbiltà meħtieġa biex jirrispondi malajr meta jkun hemm kriżi? L-appoġġ finanzjarju pubbliku għandu japplika bl-istess mod għas-setturi kollha (fuq skala żgħira u kbira)? Il-Fond Ewropew għas-Sajd għandu jkompli jagħmel distinzjoni bejn ir-reġjuni ta' konverġenza u dawk mhux ta' konverġenza? L-appoġġ indirett bħas-servizzi relatati mal-ġestjoni tas-sajd (aċċess, riċerka, kontroll) għandu jkompli jingħata b'xejn lis-setturi kollha tal-industrija? Is-sussidji tas-sajd permanenti għandhom jitneħħew gradwalment, filwaqt li jinżammu, fuq bażi temporanja, dawk biss immirati lejn it-tnaqqis tal-impatti soċjali tar-ristrutturazzjoni tas-settur? | - 5.8. Dimensjoni esterna Taħt it-Trattat, l-ambitu tal-kompetenza esklussiva tal-Unjoni f'termini tal-konservazzjoni tar-riżorsi akkwatiċi testedni għall-ġestjoni tal-attivitajiet tas-sajd tal-flotot tal-UE fl-ilmijiet mhux tal-UE. L-għan ewlieni għall-attivitajiet taħt id-dimensjoni esterna tal-Politika Komuni tas-Sajd għandu jkun li jiġu estiżi l-prinċipji tas-sostenibbiltà u tas-sajd responsabbli internazzjonalment. Dan l-għan għandu jitpoġġa fit-totalità tiegħu fi ħdan l-għanijiet tal-IMP dwar governanza tajba tal-baħar u l-iżvilupp sostenibbli tar-reġjuni kostali. Għanijiet oħra li attwalment jiggwidaw id-dimensjoni esterna tal-PKS, bħaż-żamma tal-preżenza ta' flotta tal-UE internazzjonalment u l-garanzija li din il-flotta tforni s-suq tal-UE, jistgħu jkunu inqas rilevanti llum. L-idea li l-preżenza ta' bastimenti tal-UE mad-dinja kollha issostni l-leġittimità tal-UE u tinfluwenza l-Organizazzjonijiet Reġjonali għall-Ġestjoni tas-Sajd ma tidhirx daqshekk ovvja llum: anke fin-nuqqas ta' interessi tas-sajd, ħafna sħab internazzjonali wrew l-abbiltà li jinfluwenzaw il-governanza ta' sajd globali daqs preżenza attiva fil-fora internazzjonali. Barra minn hekk, is-sempliċi importanza tas-suq tal-UE fil-kummerċ dinji tal-prodotti tas-sajd tipprovdi leġittimità biżżejjed għall-azzjonijiet tagħna fil-fora reġjonali u oħrajn multilaterali. Wieħed għandu wkoll iżid li l-loġika li l-flotta esterna tal-UE tforni s-suq tal-UE qed tiġi mnaqqsa mid-dipendenza kbira u li qed tkompli tikber tagħna fuq l-importazzjoni. Il-koerenza mal-politiki l-oħra tal-UE għandha tiġi żgurata fl-ambitu tal-partijiet kollha tal-PKS. Fil-każ tal-komponent estern, l-iżvilupp tal-UE u tal-politiki ambjentali għandhom rwol partikolari xi jwettqu. Għalhekk, huwa kruċjali li l-għanijiet tad-dimensjoni esterna jiġu riveduti u definiti mill-ġdid biex jilħqu l-bżonnijiet tas-seklu 21. Il-PKS tal-futur għandha tkompli tippromwovi sajd responsabbli fil-fora internazzjonali bħall-Assemblea Ġenerali tan-NU u l-FAO, bħala parti mir-responsabbiltà totali tal-UE u mill-isforz għall-kisba ta' governanza dinjija aħjar tal-ibħra. Għandna bżonn inkomplu naħdmu fuq kwistjonijiet bħal-Liġi tal-Baħar, il-protezzjoni tal-ekosistemi tal-baħar li huma vulnerabbli għall-prattiki distruttivi tas-sajd u wkoll fin-negozjati għall-iżvilupp ta' ftehim internazzjonali dwar ir-riżorsi ġenetiċi tal-baħar lil hinn mill-ġuriżdizzjoni nazzjonali. L-Organizazzjonijiet Reġjonali għall-Ġestjoni tas-Sajd (RFMOs) s'issa jitqiesu bħala l-aħjar strumenti għall-governanza tas-sajd partikolarment għall-istokkijet tal-ħut transżonali u li jpassi ħafna fiż-Żoni Ekonomiċi Esklussivi (EEZs) u fl-ibħra internazzjonali. Mandankollu, ir-rendiment tagħhom mhux kostanti u mhux dejjem kienu effettivi fl-adozzjoni ta' miżuri ta' konservazzjoni u ġestjoni stretti jew fl-iżgurar tal-konformità ma' dawn il-miżuri jew fil-mezzi ta' kontroll tagħhom. Għalhekk, hemm bżonn li jissaħħaħ l-impenn f'dan ir-rispett kif ukoll il-prestazzjoni totali tagħhom. Il-ħidma mas-sħab internazzjonali se tibqa’ tkun kruċjali biex jinkiseb dan. Ir-riforma tal-PKS tal-2002 waslet għal tranżizzjoni minn ftehimiet tradizzjonali tas-sajd, fil-biċċa l-kbira bbażat fuq il-priniċipju ta' "ħallas, stad u itlaq", għall-approċċ aktar komprensiv u kooperattiv taħt il-Ftehimiet tas-Sħubija dwar is-Sajd (FPAs). Flimkien mal-provvediment ta' aċċess għall-bastimenti tal-UE, l-FPAs attwali jfittxu li jsaħħu l-kapaċità tal-pajjiżi sħab biex jiżguraw is-sajd sostenibbli fl-ilmijiet tagħhom stess. Il-biċċa l-kbira tal-kontribuzzjoni finanzjarja marbuta ma' dan il-ftehimiet tgħin lill-pajjiżi sħab isaħħu l-politika tas-sajd, inkluża r-riċerka xjentifika u l-kontroll u l-monitoraġġ tal-attivitajiet tas-sajd fl-ilmijiet tagħhom. Mandankollu, dawn il-ftehimiet jeħtieġu ħafna "xogħol qawwi ta' manutenzjoni" u kienu problematiċi fl-implimentazzjoni tagħhom f'ħafna pajjiżi minħabba inkwiet politiku jew teħid bil-mod - jew xi kultant saħansitra n-nuqqas ta' teħid – tal-assistenza mogħtija għall-politika tas-sajd. Bil-maqlub ta' dan, partijiet tal-industrija tas-sajd tal-UE - partikolarment is-settur tat-tonn - jesprimu interess qawwi fl-estensjoni tan-netwerks tal-ftehimiet sabiex ikopru aħjar it-traċċa tal-ispeċijiet ta' passa li jimmiraw għalihom f'EEZs ġirien. Is-sajjieda tal-UE huma interessati wkoll li jifirxu l-attivitajiet tagħhom f'EEZs fejn il-ftehimiet tal-UE jipprovdu livell għoli ta' sigurtà legali u trasparenza. L-akbar virtù tal-FPAs hija li huma jgħinu fit-titjib tal-governanza tas-sajd fl-ilmijiet ta' pajjiżi li qed jiżviluppaw. Madankollu l-analażi xjentifika u l-kapaċità tar-riċerka għandhom ikunu msaħħa biex jivvalutaw aħjar l-istatus ta' konservazzjoni tal-istokk u jiddeterminaw livelli sostenibbli tal-qabdiet. L-appoġġ lis-settur tas-sajd, partikolarment fil-qafas tal-FPAs; ikkontribwixxa għall-iżvilupp ta' din l-industrija imma mhux b'mod li jkollu impatt qawwi fuq il-ġlieda kontra l-faqar u l-ksib tal-Għanijiet ta' Żvilupp tal-Millenju. Il-politiki esterni tas-sajd għandhom jitqiesu aħjar fl-istrateġija tas-sigurtà tal-ikel għall-pajjiżi terzi. Għalhekk għandha terġa' tingħata titwila lejn l-arkitettura attwali tal-ftehimiet tagħna sabiex jiġu esplorati forom alternattivi ta' arranġamenti ma' pajjiżi terzi li jilħqu aħjar il-bżonnijiet tal-industrija tagħna u ta' dawk ta' sħabna. L-introduzzjoni ta' forom ta' koperazzjoni reġjonali jista' jkun jaqbel li nesplorawha f'dan ir-rigward speċjalment fi żmien meta l-intergrazzjoni reġjonali qed tiġi promossa bħala għodda għall-iżvilupp. L-għanijiet prinċipali tal-PKS huma li jippromwovu sajd responsabbli u sostenibbli. Hemm xi raġuni għaliex id-dimensjoni esterna tal-PKS għandha tkun xprunata minn għanijiet differenti? Kif tista' l-UE ssaħħaħ ir-rwol tagħha fl-isfera internazzjonali biex tippromwovi governanza globali aħjar tal-baħar u partikolarment tas-sajd? Kif tista' l-UE tikoopera ma’ sħabha biex l-RFMOs jsiru aktar effettivi? Kuntrarjament għall-prinċipju attwali ta' aċċess b'xejn fl-ilmijiet internazzjonali, is-sajjieda għandhom iħallsu għad-dritt li jistadu f'ibħra miftuħa taħt il-governanza pprovduta mill-RFMOs? Kif jistgħu għanijiet bħall-promozzjoni tal-investimenti (ħolqien ta' impriżi konġunti, trasferiment tal-għarfien ta' kif isiru l-affarijiet u t-teknoloġiji, ġestjoni tal-investimenti u tal-kapaċità għall-industriji tas-sajd ...), il-ħolqien ta' impjiegi (fuq il-bastimenti, fil-portijiet, fl-industrija tal-ipproċessar) jew il-promozzjoni ta' governanza marittima tajba jitkomplew fil-qafas tal-ftehimiet internazzjonali tas-sajd fil-futur? L-FPAs huma l-aħjar strument biex tinkiseb is-sostenibbiltà lil hinn mill-ilmijiet tal-UE jew għandhom jiġu ssostitwiti minn forom oħra ta' koperazzjoni? Il-perspettiva reġjonali għandha tiġi esplorata u jew tissostitwixxi jew tikkumplimenta waħda bilaterali organizzata aħjar? Kif nistgħu inrendu r-riċerka xjentifika biex nivvalutaw is-sostenibbiltà tal-istokkijiet tal-ħut u tal-kontroll tal-attività tas-sajd aktar trasparenti u effiċjenti? Kif nistgħu nassiguraw koperazzjoni u konformità aħjar b'regolamenti ġodda fill-pajjiżi li għadhom qed jiżviluppaw? L-operaturi tal-UE għandhom ikopru l-ispejjeż kollha tal-attivitajiet tas-sajd tagħhom fl-ilmijiet ta' pajjiżi terzi jew għandu jkun il-baġit tal-Komunità li jkompli jsostni parti minn dawn l-ispejjeż? Kif nistgħu nikkontribwixxu biex inżidu l-kapaċitajiet tal-ġestjoni tas-sajd tal-pajjiżi li għadhom qed jiżviluppaw, eż. permezz ta' għajnuna mmirata? L-integrazzjoni tal-flotot Ewropej u l-interessi tal-pajjiżi terzi għandha titkompla bħala għan tad-dimensjoni esterna tal-PKS bl-intenzjoni partikolari li ssostni l-iżvilupp tal-pajjiżi sħab konċernati? Kif nistgħu insaħħu s-sinerġiji bejn il-forom diffeenti ta' appoġġ u s-sħab differenti fis-settur tas-sajd imsaħħaħ u l-istrateġiji ta' żvilupp fl-istati kostali? L-akkwakultura għandha tkun inkluża fil-ftehimiet ta' sħubija fil-futur? Kif jista' jissaħħaħ il-potenzjal tas-sajd fuq skala żgħira f'pajjiżi terzi għall-benefiċċji ta' sostenibbiltà, ekoloġiċi u soċjali? | - 5.9. Akkwakultura L-akkwakultura tirrapreżenta kontributur li qed dejjem jikber għall-produzzjoni tal-ikel akkwatiku mad-dinja kollha. Fl-UE, il-produzzjoni tal-akkwakultura hija attività ekonomika importanti f'ħafna reġjuni kostali u kontinentali imma baqgħet stabbli fis-snin reċenti. Il-Kummissjoni indirizzat il-problemi speċifici, fil-medda l-qasira u medju tal-akkwakultura f'komunikazzjoni separata[13]. Madankollu, huwa importanti li jiġi diskuss ir-rwol tal-akkwakultura f'PKS riformata. - Xi rwol għandu jkollha l-akkwakultura fil-PKS tal-futur: għandha tkun integrata bħala pilastru fundamentali tal-PKS, b'għanijiet u strumenti speċifiċi, jew għandu jitħalla f'idejn l-Istati Membri biex jiżviluppawha fuq bażi nazzjonali? Liema strumenti huma meħtieġa biex tiġi integrata l-akkwakultura fil-PKS? 6. Passi li jmiss Il-ħidma fuq ir-riforma ma hijiex se twaqqaf il-ħidma sabiex il-PKS issir aktar effettiva fi ħdan il-qafas eżistenti. Għad jista' jsir u se jsir ħafna matul iż-żmien li se jwassal sal-implimentazzjoni tar-riforma. Dan jinkludi: - ir-riforma tal-politika tal-kontroll biex jiġi żgurat li d-deċiżjonijiet huma implimentati sew u li jingħataw opportunitajiet indaqs madwar l-Istati Membri kollha; - l-ixprunar kontinwu biex nikkumbattu s-sajd Illegali, Mhux Regolat u Mhux Rappurtat, sabiex nikkumbattu sajd bħal dan fl-ilmijiet Ewropej u l-importazzjoni ta' kwalunkwe prodott li joriġina minn sajd bħal dan; - l-inizjattivi ġodda biex jiġi eliminat ir-rimi u jiġu protetti speċijiet u ħabitats sensittivi; - l-integrazzjoni kontinwa tal-PKS fi ħdan l-IMP, inkluż l-appoġġ biex tiġi implimentata l-Istrateġija tal-Baħar biex tiġi żgurata l-protezzjoni ambjentali tal-ekosistemi tal-baħar; - l-istrateġija ġdida dwar l-akkwakultura li tindirizza l-punti ta' staġnar li jimpedixxu lis-settur milli jiżviluppa; - l-istabbiliment u l-implimentazzjoni ta' pjanijiet ta' ġestjoni addizzjonali fit-tul biex titnaqqas il-pressjoni tas-sajd fuq stokkijiet sfruttati żżejjed u jitreġġgħu lura għall-MSY; - aktar trasparenza għall-konsumaturi u titjib ulterjuri fit-traċċabbiltà tal-produzzjoni matul il-katina ta' bejgħ. Dawn l-inizjattivi se jimmiraw għas-soluzzjoni ta' problemi urġenti fil-medda l-qasira u medju filwaqt li ssir ir-riflessjoni dwar ir-reviżjoni tal-qafas tal-politika fuq żmien itwal. Sakemm hu possibbli, dawn se jkunu żviluppati f'konformità mal-orjentazzjonijet li se joħorġu għal din ir-riforma tal-Politika Komuni tas-Sajd. Flimkien mal-kontribuzzjonijet mill-organizazzjonijiet tal-partijiet interessati, il-komunità tar-riċerka, il-gvernijiet tal-Istati Membri, is-soċjetà ċivili u l-pajjiżi terzi, din il-Green Paper għandha tifforma l-bażi ta' dibattitu pubblika dwar il-PKS tal-futur. Il-Kummissjoni tixtieq li dan id-dibattitu jinvolvi medda wiesgħa ta' dawk li jfasslu l-politika u ċ-ċittadini, minn dawk li huma direttament involuti fis-settur tas-sajd għal oqsma oħra ta' politika għal ċittadini Ewropej in ġenerali, bħala konsumaturi, ċittadini u dawk li jħallsu t-taxxi. Ir-rappreżentanti u l-partijiet interessati minn pajjiżi li qed jiżviluppaw huma wkoll imħeġġa jikkontribwixxu għad-diskussjoni mill-perspettiva tagħhom. Meta jitqies ir-riżultat tar-Reviżjoni tal-Baġit u mingħajr antiċipazzjoni tad-diskussjoni futura dwar il-Qafas Finanzjarju li jmiss, il-Kummissjoni se tiġbor ir-riżultati tad-dibattitu sal-ewwel nofs tal-2010 u tipproduċi l-konklużjonijiet dwar id-direzzjoni tar-riforma tal-PKS. Dan ikun segwit minn valutazzjoni tal-impatt u wara aktar konsultazzjonijiet mal-partijiet interessati, il-Kummissjoni se tfassal proposta għal regolament bażiku ġdid li jkun ippreżentat lill-Kunsill u lill-Parlament Ewropew flimkien mal-proposti l-oħra kollha tal-bażi legali fil-kuntest tax-xogħol tal-Qafas Finanzjarju ġdid wara l-2013. 7. Kulħadd jgħid tiegħu L-għan ta' din il-Green Paper huwa li tqajjem u tinkoraġixxi dibattitu pubbliku u li tislet l-opinjonijiet dwar il-PKS tal-futur. Il-Kummissjoni tistieden il-partijiet kollha interessati[14] biex jikkumentaw dwar il-mistoqsijiet imsemmija f'din il-Green Paper u tħeġġiġhom jippreżentawhom b'kwalunkwe kumment addizzjonali sal-31 ta' Diċembru 2009 lil: European Commission – Directorate-General for Maritime Affairs and Fisheries "CFP Reform" B-1049 Brussell Il-Belġju jew bil-posta elettronika lil: mare-cfp-consultation@ec.europa.eu Il-kontribuzzjonijiet ikunu ppubblikati fuq l-Internet. Huwa importanti li tinqara d-dikjarazzjoni mehmuża ma' din il-konsultazzjoni għall-informazzjoni dwar kif id-dejta personali u l-kontribuzzjoni tiegħek se jiġu trattati. Id-dokumenti ta' appoġġ u aktar informazzjoni dwar il-konsutazzjoni huma disponibbli fuq l-sit elettroniku li ġej: http://ec.europa.eu/fisheries/reform 8. AKRONIMI PKS ………………………… Politika Komuni tas-Sajd ACFA …………………….... Kumitat Konsultattiv għas-Sajd u l-Akkwakultura OKS ………………………. Organizazzjonijiet Komuni tas-Suq FES …………………….…... Fond Ewropew tas-Sajd EEZ ……………………….... Żona Ekonimika Esklussiva FPAs …………………….…. Ftehim ta' Sħubija dwar is-Sajd ICES… ……………………Kunsill Internazzjonali għall-Esplorazzjoni tal-Baħar IMP ……………………..…. Politika Marittima Integrata MSY …………………….… L-Ogħla Rendiment Sostenibbli OPs ………………………... L-Organizzazzjonijiet tal-Produtturi RAC …………………..….... Kunsill Konsultattiv Reġjonali RFMOs ……………………. Organizazzjonijiet Reġjonali għall-Ġestjoni tas-Sajd TACs ……………………… Qabdiet Totali Permessibbli [1] Id-Direttiva 2008/56/KE tal-Parlament Ewropew u tal-Kunsill tas-17 ta' Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina) (ĠU L 164, 25.6.2008). [2] L-Ogħla Rendiment Sostenibbli huwa l-ogħla qabda annwali li tista' tittieħed bħala medja minn sena għal sena mill-istokk tal-ħut mingħajr ma ssir ħsara lill-produttività tal-istokk tal-ħut. Sajd ogħla mill-MSY fil-medda l-qasira iwassal għal opportunitajiet ta' qbid inqas fuq żmien itwal hekk kif l-istokk tal-ħut jonqos permezz tas-sajd. [3] Skont il-valutazzjonijiet li twettqu mill-Kunsill Internazzjonali għall-Esplorazzjoni tal-Baħar (ICES) fl-2008. Dawn in-numri jirreferu għall-istokkijiet li għalihom hemm biżżejjed informazzjoni biex issir il-valutazzjoni tal-istat tagħhom. M'hemm l-ebda raġuni biex wieħed jemmen li s-sitwazzjoni hija aħjar għal dawk l-istokkijiet fejn hemm ftit informazzjoni. [4] Ibbażata fuq id-dejta mogħtija mill-ICES. [5] Analiżi tal-istrumenti eżistenti tal-Ġestjoni Bażata fuq id-Drittijiet (Rights Based Management - RBM) tal-Istati Membri u dwar l-istabbiliment tal-aħjar prattiki fl-UE. Studju tal-Kummissjoni Ewropea 2009. [6] Ir-Regolament tal-Kunsill (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd [tas-Sajd]. [7] Ir-Rapport Speċjali n 7/2007 dwar sistemi ta' kontroll, spezzjoni u sanzjoni relatati mar-regoli dwar il-konservazzjoni tar-riżorsi tas-sajd fil-Komunità flimkien mar-risposti tal-Kummissjoni. [8] Komunikazzjoni mill-Kummissjoni dwar il-proposta għal Regolament tal-Kunsill li jistabbilixxi sistema ta' kontroll tal-Komunità biex jiżgura l-konformità mar-regoli tal-Politika Komuni tas-Sajd – COM(2008) 718. [9] Is-sistema tal-OKS attwali għandha tiġi riveduta fl-2009 u l-konsultazzjoni pubblika hija għaddejja. [10] Politika Marittima Integrata għall-Unjoni Ewropea - COM (2007) 575. [11] Ir-rwol tal-PKS fl-implimentazzjoni tal-approċċ ekosistemiku għall-ġestjoni tal-ibħra. Komunikazzjoni mill-Kummissjoni – COM(2008) 187. [12] Strateġija Ewropea għar-Riċerka tal-Baħar u Marittima. COM(2008) 534. [13] Komunikazzjoni mill-Kummissjoni lill-Kunsill u lill-Parlament Ewropew: Il-bini ta' futur sostenibbli għall-akkwakultura - Spinta ġdida għall-Istrateġija għall-Iżvilupp Sostenibbli tal-Akkwakultura Ewropea COM(2009) 162. [14] L-organizazzjonijiet professjonali huma mistiedna jirreġistraw fir-Reġistru tal-Kummissjoni għar-Rappreżentanti Interessati (http://ec.europa.eu/transparency/regrin). Dan ir-Reġistru sar fil-qafas tal-Inizjattiva ta’ Trasparenza Ewropea bl-għan li tipprovdi lill-Kummissjoni u lill-pubbliku b'informazzjoni dwar l-għanijiet, il-finanzjament u l-istrutturi tar-rappreżentanti interessati.